**Camymddygiad Academaidd - Cwestiynau a Ofynnir yn Aml**

**Beth yw Camymddygiad Academaidd?**

Mae Rheoliadau Camymddygiad Academaidd Prifysgol De Cymru yn diffinio Camymddygiad Academaidd fel:

*‘unrhyw weithred neu ymgais i weithredu a allai arwain at greu mantais neu anfantais academaidd annheg neu anfantais i unrhyw aelod arall/aelodau eraill o’r gymuned academaidd’.*

Bydd datblygu eich gwybodaeth yn aml yn gofyn ichi ystyried gwaith academyddion a chymheiriaid eraill. Er enghraifft, pe baech yn dadansoddi gwaith celf enwog, neu ddarn o gerddoriaeth, byddai’n gwneud synnwyr i chi ddarganfod beth mae eraill wedi’i ysgrifennu am y pwnc, yn ogystal â ffurfio eich barn eich hun er mwyn datblygu ac arddangos eich sgiliau dadansoddi beirniadol. Mae deall sut i ddefnyddio gwaith eraill, gan gynnwys eich cymheiriaid, i ddatblygu eich mewnwelediad eich hun i bwnc yn sgil proffesiynol pwysig. Fodd bynnag, nid yw'n dderbyniol defnyddio gwaith eraill heb y gydnabyddiaeth gywir eich bod yn gwneud hynny ar ffurf cyfeirnodi.

Yn y cyd-destun hwn, diffinnir ‘gwaith’ fel geiriau, syniadau neu allbwn creadigol. Mae hyn yn cynnwys gwaith sydd wedi'i gyhoeddi neu heb ei gyhoeddi ac mae'n cynnwys deunydd o'r rhyngrwyd. Felly, pryd bynnag y byddwch yn cynnwys gwaith pobl eraill yn eich gwaith eich hun, rhaid i chi bob amser ddarparu cyfeiriad at hyn. Mae cyfeirnodi cywir yn sicrhau eich bod yn cydnabod crewyr gwreiddiol y gwaith a'ch bod yn defnyddio eu gwaith a'u barn mewn modd priodol a moesegol. Yn ystod eich astudiaethau, bydd disgwyl i chi ddilyn confensiynau academaidd proffesiynol ac arddulliau cyfeirnodi (e.e. cyfeirnodi Harvard). Addysgir y sgil hon fel rhan o’ch cwrs, a gellir dod o hyd i ragor o wybodaeth ac arweiniad hefyd ar wefan PDC [yma](https://studyskills.southwales.ac.uk/academic-skills/referencing/). O ganlyniad, os methwch â chyfeirio’n gywir wrth gyflwyno gwaith, gellid ystyried hyn naill ai’n arfer academaidd gwael neu, mewn achosion mwy difrifol, yn Gamymddygiad Academaidd, y gellir ei gosbi. Gallai'r cosbau hyn effeithio'n ddifrifol ar eich canlyniadau terfynol, dosbarthiad gradd neu hyd yn oed y posibilrwydd o aros ar y cwrs mewn digwyddiadau difrifol.

Mae’r prif gategorïau o Gamymddygiad Academaidd fel a ganlyn:

* Llên-ladrad – cymryd gwaith rhywun arall gan gymryd arnoch mae eich gwaith eich hun ydyw
* Twyllo – pan fyddwch yn ymddwyn yn anonest cyn/yn ystod/ar ôl arholiad
* Twyllo dan gontract – e.e. gofyn i rywun arall ysgrifennu asesiad ar eich rhan (drwy eu talu fel arfer) a'i gyflwyno fel eich asesiad eich hun
* Ffugio – creu/ystumio data/tystiolaeth/canlyniadau ac ati a defnyddio hyn fel rhan o asesiad
* Ailgylchu – a elwir weithiau yn ‘hunan llên-ladrad’, pan fyddwch yn cyflwyno gwaith yr ydych eisoes wedi’i ddefnyddio o’r blaen mewn cyd-destun arall
* Cydgynllwynio – pan fyddwch yn gweithio gyda myfyriwr arall i gynhyrchu gwaith, neu ran o'ch gwaith, a phob un ohonoch yn ei gyflwyno fel eich gwaith unigol. Mae hyn yn cynnwys os ydych yn rhannu eich gwaith gyda myfyriwr arall ac mae’n arwain at y ddau ohonoch yn cyflwyno gwaith tebyg, hyd yn oed os nad eich bwriad oedd iddynt eich copïo (neu i’r gwrthwyneb). Mae rhai achosion lle mae gweithio gyda'ch gilydd yn cael ei ganiatáu gan eich tiwtor ac yn briodol, ond byddai hyn wedi'i wneud yn glir iawn i chi.

Gallwch ddod o hyd i ragor o fanylion am y gwahanol fathau o Gamymddygiad Academaidd yn y Rheoliadau a'r Weithdrefn Camymddygiad Academaidd.

Mae enghreifftiau yn cynnwys, ond heb fod yn gyfyngedig i:

* Gellir diffinio llên-ladrad fel pan fyddwch yn cymryd gwaith neu syniadau rhywun arall ac yn cymryd arnoch mai eich rhai chi ydyw/ydynt, heb gydnabyddiaeth, er enghraifft, trwy gopïo neu aralleirio heb gydnabod
* Cyflwyno sgript asesu fel eich gwaith eich hun pan fydd y sgript yn cynnwys deunydd a gynhyrchwyd drwy ddulliau anawdurdodedig, neu a gynhyrchwyd ar y cyd â rhywun arall, ond eich bod yn ei chyflwyno fel eich gwaith unigol eich hun
* Cyflwyno gwaith sydd wedi'i gynhyrchu a/neu ei brynu gan rywun arall, a'i gyflwyno fel eich gwaith eich hun
* Cyflwyno mewn ystafell arholiad unrhyw fath o ddeunyddiau anawdurdodedig megis llyfr, llawysgrif, data neu bapurau rhydd, gwybodaeth a gafwyd trwy ddyfais electronig neu unrhyw ffynhonnell o wybodaeth anawdurdodedig
* Cyflwyno darn o waith sy'n cynnwys data, tystiolaeth, tystlythyrau neu ganlyniadau wedi'u ffugio/ffug.

Am restr fwy cyflawn gweler y rheoliadau yma:<https://registry.southwales.ac.uk/student-regulations/academic-misconduct/>

**Beth yw Arfer Academaidd Gwael?**

Mae'r Brifysgol yn cydnabod y gall myfyrwyr gyflawni Camymddygiad Academaidd yn anfwriadol trwy arfer academaidd gwael, yn enwedig pan fyddant ar ddechrau eu blwyddyn gyntaf ac efallai nad ydynt mor gyfarwydd ag ysgrifennu academaidd. Mae arfer academaidd gwael yn digwydd pan fydd myfyrwyr yn paratoi darn o waith gwael i'w asesu. Os byddwch yn parhau i gyflawni arfer academaidd gwael, bydd y Brifysgol yn ystyried eich bod wedi defnyddio arferion Camymddygiad Academaidd, gan na fyddwch wedi dangos eich bod wedi dysgu o achosion blaenorol.

**Pwy sy'n gwneud yr honiad o Gamymddygiad Academaidd?**

Yn dibynnu ar natur yr honiad, efallai mai’r sawl a farciodd eich gwaith, yr Arweinydd Modiwl, y goruchwyliwr, neu aelod arall o staff, sydd â rheswm i gredu bod Camymddygiad Academaidd wedi digwydd. Lle bo modd, os oes unrhyw bryderon wedi’u codi am eich gwaith, bydd eich tiwtor neu Arweinydd Modiwl yn eich gwahodd i gyfarfod archwiliadol yn gyntaf i drafod y pryderon hyn.

**Beth yw rôl y Swyddog Camymddygiad Academaidd (SCA)?**

Os amheuir eich bod wedi cyflawni Camymddygiad Academaidd, anfonir ffurflen honiad ymlaen oddi wrth eich tiwtor/Arweinydd Modiwl at Swyddog Camymddygiad Academaidd. Mae Swyddogion Camymddygiad Academaidd yn ystyried pob honiad yn y lle cyntaf yn ystod adolygiad cychwynnol, ac yn cadarnhau a oes achos yn bodoli ar ran y Brifysgol.

Mae pum opsiwn ar gael i’r Swyddog Camymddygiad Academaidd:

* Gallant benderfynu nad oes achos i'w ateb, ar sail y dystiolaeth a gyflwynwyd.
* Os ydynt yn ystyried bod yr achos yn enghraifft o arfer academaidd gwael, cewch eich cyfeirio at weithdy cyfeirio priodol neu diwtorial unigol yn y Gwasanaeth Datblygu Myfyrwyr a Sgiliau Astudio. Lle bo'n briodol, bydd eich hyfforddwr academaidd personol yn cael gwybod am yr atgyfeiriad hefyd. Ni fydd angen i chi gwrdd â'r Swyddog Camymddygiad Academaidd yn yr achos hwn.
* Os bydd y Swyddog Camymddygiad Academaidd o'r farn bod achos posibl o Gamymddygiad Academaidd, fe'ch gwahoddir i gyfarfod â'r Swyddog Camymddygiad Academaidd, neu rhoddir y dewis i chi gyflwyno datganiad ysgrifenedig.
* Os bydd y Swyddog Camymddygiad Academaidd yn penderfynu bod eich achos posibl o Gamymddygiad Academaidd yn gymhleth/yn fwy difrifol, gellir cyfeirio eich achos yn uniongyrchol at y Panel Camymddygiad Academaidd.

Mae gan y Swyddog Camymddygiad Academaidd **20 diwrnod gwaith** o'r dyddiad y codir yr honiad gyda'r tîm Gweinyddiaeth Myfyrwyr canolog, i gwrdd â chi i benderfynu ar y canlyniad priodol. Os mai’r canlyniad yw bod eich achos yn cael ei gyfeirio at Banel Camymddygiad Academaidd y Brifysgol, yna caiff hwn ei gynnull o fewn **20 diwrnod gwaith pellach** ar ôl i benderfyniad y Swyddog Camymddygiad Academaidd gael ei gyfathrebu i chi a’i gyfeirio at y Panel.

Os oes gennych unrhyw gwestiynau am y broses ar y cam hwn, dylech gysylltu â'r tîm Gweinyddiaeth Myfyrwyr drwy'r cyfeiriad e-bost/cyswllt a nodir yn y cyfathrebiad a gawsoch.

**Pa dystiolaeth sydd gennych chi?**

Anfonir copïau o'r ffurflen honiad ac unrhyw dystiolaeth a gyflwynir gyda'r ffurflen hon atoch. Bydd y dystiolaeth hon hefyd yn cael ei darparu i'r Swyddog Camymddygiad Academaidd/Panel Camymddygiad Academaidd. Gellir cyflwyno tystiolaeth ychwanegol i’r Swyddog Camymddygiad Academaidd/Panel Camymddygiad Academaidd ar ddiwrnod y cyfarfod, ond dim ond gyda chaniatâd penodol y Swyddog Camymddygiad Academaidd/Cadeirydd y Panel Camymddygiad Academaidd. Byddwch hefyd yn cael copïau o unrhyw dystiolaeth ychwanegol a gasglwyd cyn unrhyw gyfarfod.

**Anfonwyd copïau o Adroddiad Turnitin ataf; beth yw hwn?**

Mae llawer o gyrsiau'n gofyn i fyfyrwyr gyflwyno copïau electronig o'u haseiniad/gwaith cwrs/traethawd estynedig trwy feddalwedd Turnitin. Mae'r meddalwedd hwn yn cynhyrchu adroddiad, sy'n gallu nodi unrhyw gyfatebiaethau â ffynonellau a gedwir yn ei gronfa ddata. Gellir cael rhagor o wybodaeth yma.

**Nid wyf wedi defnyddio’r ffynhonnell a nodwyd yn Adroddiad Turnitin/dywed yr adroddiad imi ddefnyddio gwaith a gyflwynwyd gan fyfyrwyr mewn prifysgolion eraill, nad oedd gennyf fynediad ato.**

Mae meddalwedd Turnitin yn canfod patrymau testun cyfatebol neu debyg yn eich gwaith i'r ffynonellau a gedwir ar ei gronfa ddata.

Er enghraifft, efallai y bydd y feddalwedd yn cyfateb eich gwaith i waith myfyriwr mewn Prifysgol arall nad ydych erioed wedi dod i gysylltiad ag ef/hi. Gall hyn gael ei egluro gan y ffaith eich bod chi a'r myfyriwr arall wedi defnyddio'r un ffynhonnell wreiddiol ar gyfer eich gwaith. Y mater pwysig yw a yw'r ffynhonnell wreiddiol a ddefnyddiwyd gennych wedi'i chydnabod/cyfeirnodi'n briodol yn eich gwaith. Os oes gennych gopïau o'r ffynonellau gwreiddiol a ddefnyddiwyd gennych, dylech ddod â'r rhain gyda chi i'r gwrandawiad.

**A oes gennyf yr hawl i gyflwyno tystiolaeth?**

**Oes. Dylech roi gwybod i'r Swyddog Camymddygiad Academaidd/Panel Camymddygiad Academaidd drwy gyswllt eich tîm Gweinyddiaeth Myfyrwyr cyn gynted â phosibl os dymunwch gyflwyno tystiolaeth. Gellir cyflwyno unrhyw dystiolaeth ychwanegol i’r Swyddog Camymddygiad Academaidd/Panel Camymddygiad Academaidd ar ddiwrnod y cyfarfod dim ond gyda chaniatâd penodol y Swyddog Camymddygiad Academaidd/Cadeirydd y Panel Camymddygiad Academaidd.**

**Sicrhewch, os yw eich tystiolaeth mewn iaith heblaw Cymraeg neu Saesneg, eich bod hefyd yn cael cyfieithiad o'r ddogfen.**

**Sylwch fod** [Rheoliad](https://registry.southwales.ac.uk/student-regulations/academic-misconduct/) **Camymddygiad Academaidd A2 2.6 yn nodi:**

* **Ni ellir defnyddio amgylchiadau esgusodol i gyfiawnhau Camymddygiad Academaidd.**

**Fodd bynnag, mae A6 6.3 yn nodi y gellir ystyried amgylchiadau esgusodol wrth benderfynu ar gosb.**

**Oes rhaid i mi fynychu'r cyfarfod gyda'r Swyddog Camymddygiad Academaidd/Panel Camymddygiad Academaidd?**

Nac oes, nid oes rhaid i chi fynychu'r cyfarfod. Fodd bynnag, oherwydd difrifoldeb posibl yr honiad fe'ch cynghorir yn gryf i fynychu a manteisio ar y cyfle i gyflwyno'ch achos. Os nad ydych yn dymuno mynychu, rhaid i chi hysbysu'r tîm Gweinyddiaeth Myfyrwyr drwy'r cyfeiriad e-bost sydd wedi'i gynnwys yn yr ohebiaeth a gawsoch yn flaenorol. Ni allwch anfon unrhyw berson arall i'r cyfarfod ar eich rhan. Gallwch hefyd gyflwyno datganiad ysgrifenedig, os nad ydych am fynychu'r cyfarfod.

**Beth os na allaf fod yn bresennol ar y dyddiad a roddir?**

Os dymunwch fynychu’r cyfarfod/gwrandawiad ond na allwch wneud hynny ar y dyddiad a roddwyd naill ai’n bersonol neu drwy alwad fideo/cynhadledd, yna gallwch ofyn am ddyddiad diwygiedig. Sylwch mai dim ond unwaith y bydd y cyfarfod yn cael ei aildrefnu. Dylech hysbysu'r tîm Gweinyddiaeth Myfyrwyr o leiaf 48 awr cyn y cyfarfod gwreiddiol os oes angen dyddiad diwygiedig arnoch. Os hoffech wneud cais i’r cyfarfod gael ei gynnal drwy ddulliau electronig, e.e. cynhadledd fideo, rhowch wybod i'r Gofrestrfa Academaidd o hyn gan ddefnyddio'r manylion a ddarparwyd yn y llythyr atoch.

**A fydd fy achos yn cael ei glywed os na fyddaf yn mynychu?**

Bydd. Os ydych wedi rhoi gwybod i ni nad ydych yn dymuno/nad ydych yn gallu bod yn bresennol, neu ein bod wedi gwneud pob ymdrech resymol i gysylltu â chi ac nad ydych wedi ymateb, bydd y cyfarfod yn mynd yn ei flaen yn eich absenoldeb.

**A allaf ddod â rhywun gyda mi i'r cyfarfod?**

Gallwch, gallwch ddod â Pherson Cymorth gyda chi i unrhyw drafodaethau, cyfarfodydd neu wrandawiadau, er enghraifft cynrychiolydd o Undeb y Myfyrwyr, neu os yw’n well gennych, gallwch ddod â ffrind i gael cefnogaeth foesol. Gofynnir i chi hysbysu’r tîm Gweinyddiaeth Myfyrwyr o enw’r sawl sy’n dod gyda chi cyn gynted â phosibl a dim hwyrach na 48 awr cyn y cyfarfod.

**A yw'r Brifysgol yn darparu cyfieithwyr ar y pryd i fyfyrwyr nad Saesneg yw eu hiaith gyntaf?**

Nac ydy, nid yw'r Brifysgol yn darparu cyfieithwyr ar y pryd. Cynhelir y gwrandawiad yn Saesneg (neu yn Gymraeg os gofynnir amdano); fodd bynnag, os oes gennych unrhyw anawsterau iaith gallwch drefnu i rywun ddod gyda chi a all gyfieithu ar eich rhan.

**A oes unrhyw gymorth ar gael i mi?**

Oes. Mae Undeb y Myfyrwyr ar gael i’ch cynghori a’ch helpu gyda’ch achos; mae rhagor o wybodaeth ar gael ar wefan Undeb y Myfyrwyr (<https://www.uswsu.com>). Gall myfyrwyr hefyd geisio cymorth gan yr Ardal Gynghori, sydd wedi’i lleoli ar bob campws a gellir cysylltu â nhw ar-lein (<https://advice.southwales.ac.uk/>). I gael rhagor o gyngor ar y rheoliadau/gweithdrefnau neu gyfarfod y Swyddog Camymddygiad Academaidd/Panel Camymddygiad Academaidd, dylech gysylltu â’r tîm Gweinyddiaeth Myfyrwyr gan ddefnyddio’r manylion a ddarparwyd yn y llythyr atoch.

**Pwy arall fydd yn y cyfarfod a'r gwrandawiad?**

Os cewch eich gwahodd i gwrdd â Swyddog Camymddygiad Academaidd, bydda nhw’n bresennol gyda chi, unrhyw un y byddwch yn dod gyda chi i'ch cefnogi ac aelod o staff o'r tîm Gweinyddiaeth Myfyrwyr, a fydd yn cymryd nodiadau o'r cyfarfod.

Os cewch eich gwahodd i fynychu gwrandawiad o Banel Camymddygiad Academaidd y Brifysgol, bydd y Panel yn cynnwys dau aelod o staff academaidd o blith y Bwrdd Camymddygiad Academaidd a Llywydd Undeb y Myfyrwyr (neu enwebai).

Bydd y sawl a gododd yr achos honedig o gamymddygiad academaidd hefyd yn cael ei wahodd i fynychu'r cyfarfod, sef yr Arweinydd Modiwl fel arfer. Bydd aelod o'r tîm Gweinyddiaeth Myfyrwyr yn cymryd nodiadau o'r cyfarfod.

**Pwy yw'r tystion?**

Gall tystion fod yn oruchwylwyr neu'n aelod o staff academaidd o'ch ysgol neu faes pwnc. Byddwch yn cael cyfle i holi unrhyw dystion sy'n mynychu a byddant yn gadael y cyfarfod ar ôl cael eu holi.

**Pwy sy'n galw'r tystion?**

Bydd y Swyddog Camymddygiad Academaidd/Panel Camymddygiad Academaidd yn trefnu eu tystion eu hunain. Caniateir i chi hefyd alw unrhyw dystion i gefnogi eich achos. Mae'n rhaid i chi drefnu eich tystion eich hun a hysbysu'r tîm Gweinyddiaeth Myfyrwyr o'u henwau cyn gynted â phosibl drwy'r cyfeiriad e-bost a ddarparwyd wrth gyfathrebu â chi.

**Beth sy'n digwydd yn ystod y cyfarfod/gwrandawiad?**

***Cyfarfod Swyddog Camymddygiad Academaidd***

Bydd y Swyddog Camymddygiad Academaidd yn egluro pam eich bod wedi cael eich gwahodd i’r cyfarfod ac yn eich gwahodd i ymateb i’r honiad – h.y. a ydych yn derbyn yr honiad ai peidio? Bydd y Swyddog Camymddygiad Academaidd wedi gofyn am wybodaeth, os oes angen, gan y tiwtor adrodd/Arweinydd Modiwl cyn cyfarfod â chi.

Byddwch wedi derbyn copïau o unrhyw dystiolaeth a gyflwynwyd i’r Swyddog Camymddygiad Academaidd cyn y cyfarfod.

Byddwch yn cael cyfle i roi sylwadau ar y dystiolaeth a gyflwynwyd i'r Swyddog Camymddygiad Academaidd. Gallwch hefyd gyflwyno unrhyw dystiolaeth arall cyn y cyfarfod, neu ar y diwrnod gyda chaniatâd y Swyddog Camymddygiad Academaidd. Pan fydd y gwaith o holi a chyflwyno tystiolaeth wedi'i gwblhau, gofynnir i chi adael a bydd y Swyddog Camymddygiad Academaidd yn ystyried y dystiolaeth. Yna byddant yn penderfynu a yw'r honiad wedi'i gadarnhau ac yn penderfynu, mewn achosion priodol, y gosb i'w gosod. Byddwch yn cael gwybod am y canlyniad yn ysgrifenedig o fewn 5 diwrnod gwaith i'r cyfarfod. Mewn rhai achosion gall y Swyddog Camymddygiad Academaidd hefyd ddewis rhoi canlyniad ar lafar yn ystod y cyfarfod os yw’n credu bod yr achos yn un syml ac nad oes angen ystyriaeth bellach. Mae hyn yn ôl disgresiwn y Swyddog Camymddygiad Academaidd.

***Cyfarfod Panel Camymddygiad Academaidd***

Bydd Cadeirydd y Panel Camymddygiad Academaidd yn egluro pam eich bod wedi cael eich gwahodd i’r cyfarfod ac yn eich gwahodd i ymateb i’r honiad – h.y. a ydych yn derbyn yr honiad ai peidio?

Byddwch wedi derbyn copïau o unrhyw dystiolaeth a gyflwynwyd i’r Panel Camymddygiad Academaidd cyn y cyfarfod.

Bydd yr aelod o staff academaidd a gododd yr honiad yn cael ei wahodd i egluro i’r Panel pam ei fod wedi codi’r honiad. Gall Cadeirydd y Panel hefyd alw tystion, fel y gwêl yn briodol. Yna byddwch yn cael cyfle i roi eich safbwynt ar yr honiad drwy wneud datganiad, drwy holi tystion neu drwy alw ar eich tystion eich hun. Bydd tystion fel arfer yn gadael y cyfarfod ar ôl cael eu holi.

Byddwch hefyd yn cael cyfle i roi sylwadau ar y dystiolaeth a gyflwynwyd i'r Panel Camymddygiad Academaidd. Gallwch hefyd gyflwyno unrhyw dystiolaeth arall gyda chaniatâd Cadeirydd y Panel Camymddygiad Academaidd.

Pan fydd y Panel wedi clywed a gweld yr holl dystiolaeth, gofynnir i chi adael y cyfarfod a bydd y Panel yn cymryd amser i ystyried popeth a gyflwynwyd. Bydd y Panel wedyn yn penderfynu a yw’r honiad wedi’i gadarnhau ac yn penderfynu, lle bo’n briodol, ar y gosb i’w gosod. Byddwch yn cael gwybod am y canlyniad yn ysgrifenedig o fewn 5 diwrnod gwaith i'r cyfarfod.

**A gaf i ofyn unrhyw gwestiynau?**

Gallwch. Os oes gennych unrhyw gwestiynau yn ystod y gwrandawiad, naill ai'n ymwneud â'r achos neu â'r achos ei hun gallwch ofyn iddynt. Gallwch hefyd holi tystion.

**A fyddaf yn cael y cyfle i egluro beth sydd wedi digwydd?**

Byddwch. Byddwch yn cael eich gwahodd i roi eich adroddiad o'r hyn sydd wedi digwydd.

**A gaf i hysbysu'r Swyddog Camymddygiad Academaidd/Panel Camymddygiad Academaidd o unrhyw amgylchiadau esgusodol a allai fod wedi effeithio arnaf?**

Cewch. Dylech hysbysu’r Swyddog Camymddygiad Academaidd/Panel Camymddygiad Academaidd o unrhyw amgylchiadau esgusodol neu amgylchiadau personol a all fod yn gysylltiedig â’r camymddygiad academaidd. Er na ellir ei ddefnyddio fel cyfiawnhad dros gyflawni camymddygiad academaidd; gellir ei ystyried yn ffactor lliniarol wrth benderfynu ar gosb (os yw'n berthnasol). Lle bo modd, dylech ddarparu dogfennaeth ategol ar gyfer eich amgylchiadau esgusodol e.e. tystysgrif feddygol.

Lle gallech fod wedi rhoi gwybod am amgylchiadau o’r fath i’r Swyddog Camymddygiad Academaidd/Panel Camymddygiad Academaidd cyn i’w penderfyniad gael ei wneud, ni ellir dyfynnu’r amgylchiadau hynny wedyn fel sail i ofyn am adolygiad.

**Beth yw'r canlyniadau posibl?**

Bydd y Swyddog Camymddygiad Academaidd/Panel Camymddygiad Academaidd yn penderfynu a yw’n credu bod yr honiad o gamymddygiad academaidd wedi’i gadarnhau ai peidio neu a yw’n teimlo eich bod wedi cyflawni arfer academaidd gwael. Mewn rhai achosion, efallai y byddant am ohirio penderfyniad tra'n aros am dystiolaeth ychwanegol.

**Pryd y caf wybod am ganlyniad y Panel?**

Byddwch yn cael gwybod am y canlyniad yn ysgrifenedig o fewn **5 diwrnod gwaith**. Bydd y tîm Gweinyddiaeth Myfyrwyr yn anfon llythyr at bob myfyriwr yn eu hysbysu'n swyddogol o'r canlyniad. Mewn rhai achosion, gall y Swyddog Camymddygiad Academaidd hefyd roi’r canlyniad i chi ar lafar ar ddiwedd eu cyfarfod os yw’n meddwl bod hyn yn briodol.

**Beth fydd yn digwydd os na chaiff fy achos ei brofi?**

Os yw’r Swyddog Camymddygiad Academaidd/Panel Camymddygiad Academaidd yn credu bod yr honiad yn ddi-sail, ni fydd unrhyw gamau pellach yn cael eu cymryd, ac ni fydd cofnod o’r honiad yn bodoli ar eich cofnod myfyriwr.

**Os caiff fy achos ei gadarnhau, sut bydd hyn yn effeithio arnaf i?**

Os yw’r Swyddog Camymddygiad Academaidd/Panel Camymddygiad Academaidd yn credu bod yr honiad wedi’i gadarnhau, bydd yn penderfynu ar y gosb i’w gosod. Mae’r canlynol yn opsiynau sydd ar gael i Swyddog Camymddygiad Academaidd [**a) i c) yn unig**] neu Banel Camymddygiad Academaidd [**a) - f**)] ac maent yn seiliedig ar ddifrifoldeb yr honiad:

a) Rhoi rhybudd ysgrifenedig ffurfiol ynghylch ymddygiad yn y dyfodol. Bydd y rhybudd yn cael ei gadw ar gofnod personol y myfyriwr.

b) Canslo marc yr elfen asesu – rhaid i'r myfyriwr ailgyflwyno'r gwaith ar gyfer yr elfen – mae'r modiwl cyfan wedi'i gapio ar y marc llwyddo sylfaenol, ond mae'r holl farciau eraill a enillwyd yn y modiwl yn aros yr un fath.

c) Canslo marciau’r modiwl cyfan – rhaid i’r myfyriwr ailgyflwyno’r gwaith ar gyfer pob elfen o’r asesiad er mwyn llwyddo yn y modiwl – capio’r modiwl ar y marc llwyddo sylfaenol.

ch) Canslo marciau’r modiwl cyfan – rhaid i’r myfyriwr ailgyflwyno’r gwaith ar gyfer pob elfen o’r asesiad er mwyn llwyddo yn y modiwl – capio’r modiwl ar y marc llwyddo sylfaenol. Mae’r holl farciau modiwl ar gyfer y cam hwn (h.y. y flwyddyn academaidd) yn cael eu capio ar y marc llwyddo sylfaenol.

d) Canslo holl farciau'r modiwl ar gyfer y cam presennol – ni chaniateir i'r myfyriwr ailadrodd y flwyddyn. Caniateir i'r myfyriwr gadw'r credydau a enillwyd eisoes. Mae’r myfyriwr yn cael ei derfynu o’r cwrs ond mae’n gymwys i wneud cais am le ar gwrs newydd yn unol â rheoliadau derbyn y Brifysgol.

dd) Gwneir argymhelliad i'r Is-Ganghellor (neu enwebai) y dylid diarddel y myfyriwr dan sylw. Gall y myfyriwr gael ei:

i) diarddel gyda chredyd – caniateir i'r myfyriwr gadw credydau a enillwyd eisoes; ni chaniateir astudio ymhellach yn y Brifysgol;

ii) diarddel heb gredyd – caiff yr holl gredydau presennol eu dirymu; ni chaniateir astudio pellach yn y Brifysgol.

Yn ogystal ag unrhyw benderfyniad cosb a wneir o dan a) i ch) bydd myfyriwr hefyd fel arfer yn cael ei gyfeirio at weithdy cyfeirio priodol neu diwtorial unigol yn y Gwasanaeth Datblygu Myfyrwyr a Sgiliau Astudio.

Fe'ch cynghorir i ddarllen y Tariff Cosbau a geir o dan Atodiad 1 o'r [Rheoliadau a Gweithdrefnau Camymddygiad Academaidd](https://registry.southwales.ac.uk/student-regulations/academic-misconduct/) i weld union oblygiadau unrhyw gosbau ar eich statws academaidd.

Mae'r Brifysgol yn cadw'r hawl i ddirymu dyfarniad neu gredydau os canfyddir bod camymddwyn academaidd wedi'i gyflawni er mwyn ennill y dyfarniad.

**Beth os wyf yn fyfyriwr ar gwrs a lywodraethir gan y Weithdrefn Addasrwydd i Ymarfer?**

Mewn rhai achosion gall hyn effeithio ar eich gallu i ymarfer mewn proffesiwn penodol (e.e. os ydych yn fyfyriwr nyrsio, bydd y Pennaeth Ysgol (neu enwebai) yn penderfynu a ddylid hysbysu’r corff proffesiynol ac a ddylid eich cyfeirio at y [Weithdrefn Addasrwydd i Ymarfer](https://registry.southwales.ac.uk/student-regulations/fitness-practise/)).

**Beth os ydw i’n astudio prentisiaeth?**

Os ydych yn brentis, bydd unrhyw honiadau a wneir yn eich erbyn yn dilyn yr un drefn â holl fyfyrwyr eraill PDC. Fodd bynnag, efallai y bydd eich cyflogwr yn cael ei hysbysu ar ddechrau/yn ystod/ar ddiwedd y weithdrefn o’r honiad a’r canlyniad. Yn ogystal, gellir gwahodd eich cyflogwr hefyd i unrhyw gyfarfodydd a gynhelir gyda'r Swyddog Camymddygiad Academaidd/Panel Camymddygiad Academaidd fel sylwedydd yn unig. Gall prentisiaid hefyd fod yn destun ymchwiliad mewnol gan eu cyflogwr yn unol â gweithdrefn y Brifysgol ei hun, neu’n dilyn hynny. Bydd hyn yn dibynnu ar ofynion pob cwrs a/neu gyflogwr.

**A gaf i ofyn am adolygiad o'r penderfyniad?**

Mae gennych hawl i gyflwyno cais am adolygiad yn dilyn hysbysiad o ganlyniad y Swyddog Camymddygiad Academaidd/Panel Camymddygiad Academaidd ar y seiliau canlynol:

a) Bod gennych dystiolaeth na chynhaliwyd y gweithdrefnau yn unol â’r rheoliadau a gallai hyn achosi amheuaeth resymol a fyddai’r un penderfyniad wedi’i wneud pe na bai’r materion wedi codi.

b) Bod camgymeriad gweinyddol wedi digwydd (er enghraifft, nid oedd yr hysbysiad o gosb yn unol â’r penderfyniad a wnaed yn y cyfarfod neu wedi’i gofnodi’n anghywir ar eich cofnod).

c) Gallwch ddangos bod y gosb yn anghymesur.

Rhaid cyflwyno cais am adolygiad o fewn 10 diwrnod gwaith i hysbysiad o ganlyniad y Swyddog Camymddygiad Academaidd neu’r Panel Camymddygiad Academaidd gan ddefnyddio’r Ffurflen Cais am Adolygiad Camymddygiad Academaidd, sydd ar gael ar y ddolen we ganlynol:

<https://registry.southwales.ac.uk/student-regulations/academic-misconduct/>

Ni dderbynnir ceisiadau am adolygiad oni bai eu bod yn cydymffurfio â’r gofynion uchod.

**Beth fydd yn digwydd os nad oes gennyf sail i ofyn am adolygiad ond fy mod yn anhapus â'r penderfyniad?**

Os teimlwch nad oes gennych unrhyw sail dros gyflwyno cais am adolygiad ond eich bod yn teimlo bod gennych sail i gwyno am y penderfyniad a wnaed, bydd angen i chi ofyn am Lythyr Cwblhau Gweithdrefnau gan yr Uned Gwaith Achos Myfyrwyr ([studentcasework@southwales.ac.uk](mailto:studentcasework@southwales.ac.uk)). Bydd hyn yn cadarnhau bod gweithdrefnau'r Brifysgol wedi'u dihysbyddu ac yn caniatáu ichi gael mynediad i gynllun cwynion myfyrwyr [Swyddfa’r Dyfarnwr Annibynnol ar gyfer Addysg Uwch (OIA)](https://www.oiahe.org.uk/).